鎮東行送湯丞相帥紹興
作者：范成大
朝代：宋

paragraphs: 吳波鱗鱗越山紫，鎮東旌旆東風裏。
前驅傳道相君來，一夜鑑湖春漲起。
鑑湖如鑑涵空明，相君出處如湖清。
十年勳業泰山重，五鼎富貴浮雲輕。
人言公如裴相國，綠野堂高貯風月。
我獨願公如子牟，身在江湖心魏闕。
浯溪有石高嵯峨，公方東征如此何。
丁寧湖水莫斷渡，早晚歸來絕江去。